HELSINGIN KÄRÄJÄOIKEUS		17.5.2005
Porkkalankatu 13
00180 Helsinki			Lausunto

Viite: Oikeusministeriön lausuntopyyntö 8.4.2005
Asunto-osakeyhtiölakityöryhmän väliraportti

Osakkaan muutostöitä, yhtiön perusparannuksia ja uudistuksia sekä yhtiön ja osakkeenomistajan kunnossapitovastuuta koskeva sääntelytarve

Yleistä

Työryhmän toimeksiannon tavoitteissa on lueteltu mm. että asunto-osakeyhtiölaissa tulisi selvästi määritellä yhteisen päätöksenteon ja osakkaan itsemääräämisoikeuden sekä yhtiön ja osakkaan vastuun rajat. Lisäksi lain tulisi olla yhtiöiden osakkaiden ja maallikkojohdon helposti ymmärrettävissä. Käräjäoikeuden on helppo yhtyä näihin tavoitteisiin.

Työryhmän mainitsemat rakennuskannan ikääntymisestä johtuva peruskorjaustarve, osakkaiden lisääntynyt halu tehdä muutostöitä hallinnassaan olevissa tiloissa sekä väestön ikääntymisestä johtuvat parannustarpeet (hissien rakentaminen) edellyttävät selkeätä sääntelyä.

Käräjäoikeuden käsityksen mukaan merkittävä määrä asunto-osakeyhtiöihin liittyvistä riita-asioista koskee muutostöiden yhtiölle tai toiselle osakkaalle aiheutuneen vahingon korvaamista. Vahingonkorvausvastuun sääntelytarvetta yleisemmin työryhmä kuitenkin pohtii vasta jatkotyössään.

Ehdotukset

Työryhmän keskeiset ehdotukset liittyvät enimmäkseen voimassa olevassa laissa omaksuttujen periaateratkaisujen ja sääntöjen selventämiseen.  Uusista ehdotuksista keskeisimpiä lienee vastikerahoitusmahdollisuuden laajentaminen kaikkiin sellaisiin uudistuksiin, joilla kiinteistö ja rakennus saadaan vastaamaan kunkin ajankohdan tavanmukaisia vaatimuksia. Tähän ei ole huomautettavaa. Raportti ei sisällä perustelutasollakaan muutosehdotuksia nykyiseen jakoon hoito- ja rahoitusvastikkeeseen ja rajana voitaneen pitää nykyisen lain 5 §:n 3 momentin 3 kohdan määräystä, jonka mukaan osakkeenomistajan maksuvelvollisuus ei saa muodostua kohtuuttoman ankaraksi.

Osakkaan muutostöitä koskevan ilmoituksen säätäminen kirjalliseksi on tervetullut uudistus, samoin kuin ehdotukset yhtiön velvollisuudesta muutostöitä koskevien ilmoitusten säilyttämiseen ja pitämiseen osakkeenomistajien saatavilla.

Yhtiön perusparannuksiin ja lisärakentamiseen liittyy mm. hissien jälkiasennuksen aiheuttamien kulujen jyvittäminen. Käräjäoikeus yhtyy niihin näkökohtiin, joita työryhmä esittää; erityissäännös tällaisten kulujen jyvittämisestä olisi osakkaiden yhdenvertaisuusperiaatteen ja toisaalta myös vastikeperusteen kannalta ongelmallinen.

Muilta osin käräjäoikeudella ei ole raportista lausuttavaa.

Kauko Huttunen		Matti Palojärvi
laamanni			käräjätuomari